ส่วนที่ 1

ข้อมูลสรุป 

(Executive Summary)

-   บริษัท ยัวซ่าแบตเตอรี่ ประเทศไทย จำกัด (มหาชน) (“บริษัทฯ”) หรือ Yuasa Battery
    (Thailand) Public Company Limited ประกอบธุรกิจหลัก ประเภทผลิต รับจ้างผลิต
    และจำหน่ายแบตเตอรี่รถยนต์ แบตเตอรี่จักรยานยนต์และ แบตเตอรี่สำรองระบบไฟ (Power
    Supply Battery) เพื่อจำหน่ายภายในประเทศ และส่งออกตลาดต่างประเทศ
    ทั้งยังมีการนำเข้าและจำหน่ายระบบไฟฟ้าสำรอง (Power Supply)
    เพื่อจำหน่ายภายในประเทศอีกด้วย

-   ณ วันปิดสมุดทะเบียนครั้งหลังสุดเมื่อวันที่ 29 มีนาคม 2550 ผู้ถือหุ้นรายใหญ่ประกอบด้วย
    ตระกูลมนูธรรมและบริษัทในเครือถือหุ้นร้อยละ 36.84 บริษัท จีเอส ยัวซ่า อินเตอร์เนชั่นแนล
    จำกัด (GS Yuasa International Co.,Ltd., GYIN) ถือหุ้นร้อยละ 40.69 และ
    นายโคอิชิ อูเอด้า ถือหุ้นร้อยละ 2.06 บริษัทมีหุ้นสามัญจดทะเบียนทั้งสิ้น 107,625,000 หุ้น
    ๆ ละ 1 บาท

-   บริษัทฯได้รับการยอมรับภายในประเทศถึงความเป็นผู้บุกเบิกตลาดแบตเตอรี่ตะกั่วกรดชนิด
    Maintenance Free สำหรับรถยนต์และรถจักรยานยนต์
    ทั้งยังได้รับความไว้วางใจจากผู้ผลิตรถจักรยานยนต์ในประเทศทุกราย
    ให้มีการสั่งซื้อแบตเตอรี่ของบริษัทฯเพื่อไปติดตั้งในรถจักรยานยนต์ใหม่ครบทุกยี่ห้อ

-   ในการขายสินค้าของบริษัทฯ นั้น ตลาดทดแทน (Replacement Equipment Market)
    ภายในประเทศทางบริษัทฯจะจัดจำหน่ายผ่านบริษัท ยัวซ่าเซลส์ แอนด์ ดิสทริบิวชั่น จำกัด
    ซึ่งเป็นบริษัทย่อยโดยบริษัทฯ ถือหุ้นอยู่ร้อยละ 99.99 และ
    การขายตลาดต่างประเทศที่อยู่นอกเหนืออาณาเขตประเทศ ไทย ลาว กัมพูชา พม่า
    การจัดจำหน่ายของบริษัทฯภายใต้เครื่องหมายการค้า "YUASA"
    บริษัทฯต้องได้รับความเห็นชอบจาก บริษัท จีเอส ยัวซ่า อินเตอร์เนชั่นแนล จำกัด
    ประเทศญี่ปุ่น ("บริษัทร่วมทุน") โดยปกติบริษัทร่วมทุนจะช่วยหาตลาดส่งออกให้บริษัทฯ
    อีกทางหนึ่ง โดยบริษัทร่วมทุนอาจจะซื้อของทั้งจำนวนจากบริษัทฯ
    หรือคิดเป็นค่านายหน้าในการขาย
    อย่างไรก็ตามหากเป็นการขายสินค้าภายในอาณาเขตของบริษัทฯ
    หรือการจำหน่ายสินค้าภายใต้เครื่องหมายการค้าอื่นๆ นั้น
    ทางบริษัทฯสามารถจัดจำหน่ายได้โดยอิสระจากบริษัทฯ

-   ผลการดำเนินงานของบริษัทฯในช่วง 2548-2550 ที่ผ่านมา
    รายได้จากการขายรวมของบริษัทฯ มีการเติบโตอย่างต่อเนื่อง จาก 1,376.08 ล้านบาท,
    1,542.06 ล้านบาท และ 1,979.55 ล้านบาท ตามลำดับ หรือเพิ่มขึ้นประมาณร้อยละ
    12.06 และร้อยละ 28.37 ตามลำดับ ทั้งนี้ในปี 2550
    มีรายได้จากตลาดทดแทน,ตลาดส่งออก และตลาดรถใหม่
    ซึ่งถือเป็นรายได้หลักโดยคิดเป็นประมาณร้อยละ 39 ร้อยละ 36 และร้อยละ 20 ตามลำดับ
    และมีรายได้จากตลาดแบตเตอรี่สำรองไฟ ร้อยละ 2 เมื่อเทียบกับรายได้ขายรวมของบริษัท
    อย่างไรก็ตามเนื่องจากต้นทุนเพิ่มสูงขึ้นอย่างต่อเนื่อง
    ทำให้บริษัทมีผลการดำเนินงานขาดทุนมาโดยตลอดในระยะเวลา 4 ปี ที่ผ่านมา โดยตั้งแต่ปี
    2547-2550 บริษัทมีผลประกอบการขาดทุนสุทธิ จำนวน 83.98 ล้านบาท, 211.19
    ล้านบาท, 170.09 ล้านบาท และ 164.61 ล้านบาท ทั้งนี้ในปี 2550
    ขาดทุนลดลงเล็กน้อยเมื่อเทียบกับปีที่ผ่านมา
    เนื่องจากการปรับราคาขายของแต่ละตลาดในหลายครั้ง
    ในขณะที่ราคาตะกั่วปรับตัวสูงขึ้นด้วยเช่นกัน
    โดยในตลาดทดแทนภายในประเทศมีการปรับขึ้นราคาสินค้ากว่า 4 ครั้งในปีที่ผ่านมาในเดือน
    ในเดือนมกราคม, มิถุนายน, สิงหาคม และตุลาคม ที่ร้อยละ 15, ร้อยละ 15, ร้อยละ 20
    และร้อยละ 10 ตามลำดับ นอกจากนั้นในตลาดอื่นๆ
    บริษัทมีการขอเจรจาปรับราคาขายด้วยเช่นกัน

-   ราคาตะกั่วซึ่งเป็นวัตถุดิบหลักในการผลิตแบตเตอรี่ มีการปรับตัวเพิ่มขึ้นอย่างต่อเนื่องในช่วง 4
    ปีที่ผ่านมา โดยราคาตะกั่วบริสุทธิ์โดยเฉลี่ยในปี 2550 อยู่ ณ ระดับราคา 2,555
    เหรียญต่อตัน ซึ่งสูงขึ้น 1,258 เหรียญต่อตัน หรือ ร้อยละ 97.29 เมื่อเทียบกับปีที่ผ่านมา
    ทำให้ต้นทุนการผลิตของบริษัทเพิ่มขึ้นอย่างต่อเนื่อง